INFORMAŢII

PRIVIND MODUL DE DESFĂŞURARE A PROBELOR

# Accesul elevilor în sali este permis, cel mai târziu cu 30 de minute înainte de începerea probei, respectiv până la ora 8:30, în fiecare zi în care se desfăşoară probele scrise.

**Probele scrise pentru Evaluarea Națională încep la ora 09:00**, moment în care se deschid plicurile sigilate care conțin subiectele în formă de broșură, în fiecare sala în care se susţine examenul.

**Elevii se așază câte unul în bancă, în ordine alfabetică pe clase , conform listelor afișate.** Fiecare elev primește câte o broșură, în caseta de identificare își scrie cu majuscule numele, prenumele tatălui, toate prenumele personale, în ordinea în care sunt trecute în actul de identitate și completează lizibil celelalte date de pe colțul ce urmează a fi lipit. Colțul colii tipizate este lipit, după distribuirea subiectelor în săli, numai după ce asistenții din săli au verificat completarea corectă a tuturor datelor prevăzute si după ce aceștia semnează în interiorul porțiunii care urmează a fi sigilată. Colțurile lucrărilor sunt lipite numai după ce elevii au început să scrie pe foaie rezolvarea subiectelor.

Elevii cărora nu le este suficient spațiul din broșură pentru răspuns pot solicita pagini suplimentare pe care pot continua redactarea răspunsului. Elevii primesc ciorne marcate cu ștampila școlii câte le sunt necesare. Pentru lipirea colțului lucrării se folosesc etichete autocolante.

**Durata de completare a casetei de identificare este de 15 minute, iar timpul efectiv de lucru pentru fiecare probă scrisă este de 120 de minute și începe după completarea casetei de identificare.**

**Din momentul distribuirii subiectelor, niciun elev nu mai poate intra în sală și niciun elev nu poate părăsi sala, decât dacă predă lucrarea scrisă și semnează de predarea acesteia**. **Elevii care nu se află în sală în momentul distribuirii subiectelor pierd dreptul de a mai susține Evaluarea Națională în sesiunea respectivă.** În cazuri excepționale, dacă un elev se simte rău și solicită părăsirea temporară a sălii, el este însoțit de unul dintre asistenți, pâna la înapoierea în sala de clasă. În aceasta situație, timpul alocat rezolvării subiectelor nu va fi prelungit.

**Pentru elaborarea lucrarii scrise, elevii folosesc numai cerneală sau pastă de culoare albastră, iar pentru executarea schemelor și a desenelor folosesc numai creion negru.** Pentru proba de la disciplina „Matematică", elevii pot sa utilizeze instrumente de desen. **Se interzice folosirea, în timpul probelor, a mijloacelor de calcul. Se folosesc numai colile distribuite de catre asistenți.**

# Corectarea eventualelor greșeli pe broșură se va face astfel:

# - la proba de limba română și/sau maternă, un răspuns care constă în marcarea cu X a unei opțiuni poate fi corectat prin tăierea cu o linie orizontală a marcajului X și marcarea cu X a răspunsului considerat corect;

# - la proba de limba română și/sau maternă sunt permise sublinierile pe text cu creion sau stilou/pix de culoare albastră, iar în cazul itemilor care vizează sintaxa frazei, nu se consideră semn particular delimitarea propozițiilor în frază;

# - la proba de matematică, un răspuns de la Subiectul I sau de la Subiectul al II-lea poate fi corectat cu o linie orizontală și încercuirea altui răspuns considerat corect;

# - la figurile de la proba de matematică sunt permise marcajele pe figură și completarea figurilor cu creion sau stilou/pix de culoare albastră;

# - la proba de matematică este permisă realizarea unor figuri geometrice (cu creion sau stilou/pix de culoare albastră) în spațiul pus la dispoziție pentru rezolvarea problemelor.

Asistenții au obligația să verifice dacă elevii au pătruns în sală cu materiale interzise prin metodologie sau cu alte materiale care le-ar permite sau facilita rezolvarea subiectelor și să ia măsurile ce se impun. De asemenea, asistenții nu permit elevilor să comunice în niciun fel între ei sau cu exteriorul, să schimbe între ei lucrările sau ciornele.

**Numerotarea paginilor se realizează de către profesorii asistenți la predarea lucrării de către elev. Pe prima pagină a broșurii se completează numărul total de pagini primite de la elev**. Elevii predau asistenților lucrările și semnează pentru confirmarea predării lucrării și a numărului de pagini.

La primirea lucrărilor, asistenții barează spațiile nescrise, verifică numărul de pagini și îl trec în procesele- verbale de predare-primire pe care le semnează elevii, precum și în rubrica prevăzută pe prima pagina a lucrării.

# La expirarea celor 120 de minute acordate, elevii predau lucrarile în faza în care se află, fiind interzisă depășirea timpului stabilit. Trei elevi ramân în sală până la predarea ultimei lucrări.

**În cazul în care un candidat refuză să predea lucrarea scrisă, acest lucru** se consemnează într-un proces- verbal, semnat de cei doi asistenți și **atrage după sine eliminarea candidatului din examen**. Candidații aflați în aceasta situație nu vor fi notaţi la lucrarea respectivă, nu vor mai putea participa la probele următoare, vor fi menționati în lista finală ca ”eliminați” şi nu li se va încheia media la Evaluarea Naţională.